Aarhus Havn

Dato: 06-12-2024

Sagsnr.: 2021-000267

Sagsbehandler: TMSJ

Trafikstyrelsens sagsbehandling for miljøvurderingen af udvidelsen af Aarhus Havn (Yderhavn)

Nærværende brev har til formål at præsentere Trafikstyrelsens behandling af de indkomne høringssvar fra den offentlige høring, der forløb fra den 18. april 2024 til den 31. maj 2024.

Baggrund

Trafikstyrelsen har i samarbejde med Aarhus Kommune gennemgået miljøkonsekvensvurdering for udvidelse af Aarhus Havn, tidligere refereret til som ”Yderhavn-projektet”. Parallelt med denne proces har Aarhus Kommune miljøvurderet plangrundlaget for dette projekt.

Det projektets miljøkonsekvensrapport (fælles for Trafikstyrelsen og Aarhus Kommune ressortområde) har tidligere været i offentlig høring, hvortil miljørapporten til vurdering af plangrundlaget ligeledes var i offentlig høring (Aarhus Kommunens ressortområde). Efter den offentlige høring blev projektet ændret, og Trafikstyrelsen vurderede, at en supplerende miljøkonsekvensrapport var nødvendig for at belyse konsekvenserne af det ændrede projekt.

Aarhus Kommune vedtog på baggrund af den oprindelige miljørapport og miljøkonsekvensrapport et plangrundlag for udvidelsen, samt en betinget projekttilladelse (§25-tilladelse). Tilladelsen ville først træde i kraft, når Trafikstyrelsen udstedte en projekttilladelse (tilladelse efter havneloven). Plangrundlaget blev påklaget til Planklagenævnet af flere parter.

Trafikstyrelsen sendte i perioden fra den 18. april 2024 til den 31. maj 2024 en supplerende miljøkonsekvensrapport i offentlig høring. Den supplerende miljøkonsekvensrapport vedrørte alene Trafikstyrelsens ressortområde.

Den 28. maj 2024 ophævede Planklagenævnet Lokalplan nr. 1163 og kommuneplantillæg nr. 110 til kommuneplan 2027, som udgjorde plangrundlaget for havneudvidelsen.

Den 19. juni 2024 besluttede forligspartierne for udvidelsen af Aarhus Havn at sætte projektet på pause[[1]](#footnote-1). Partierne oplyste i denne sammenhæng, at det ville være et nyt byråd (efter kommunalvalget 2025), som skal beslutte hvorvidt processen skulle genstartes.
Dermed kan det tidligst forventes, at Aarhus Kommune påbegynder sagsbehandlingen med et nyt plangrundlag til vinteren 2025/2026.

Trafikstyrelsens vurdering og videre proces

Da plangrundlaget for udvidelsen af Aarhus Havn er ophævet, er der ikke længere grundlag for at udstede tilladelser efter hverken miljøvurderingsloven eller havneloven. Trafikstyrelsens sagsbehandling efter havneloven er tæt forbundet med kommunens planlægning og kommunens miljøkonsekvensvurdering, og sagsbehandlingen kan ikke afsluttes i et isoleret forløb.

Trafikstyrelsen har udarbejdet et notat, hvori der fremstilles en overordnet gennemgang af de indkomne høringssvar i temaer. Notatet indeholder korte beskrivelser af de temaer som høringssvarene omhandler. Dokumentet har til formål at give et overblik over, hvad de over 900 indkomne høringssvar omhandler, for at kunne arbejde med disse emner i en evt. fremtidig miljøkonsekvensvurderingsproces af en havneudvidelse i Aarhus Havn.

Trafikstyrelsen foretager sig ikke yderligere i sagen indtil en evt. politisk beslutning er truffet i Aarhus byråd om at genoptage planlægningen. De nuværende udførte miljøundersøgelser vil kunne anvendes i forbindelse en fremtidig sagsbehandling, i det omfang disse fortsat er tidssvarende og relevante for projektet. Hvor meget af materialet, som skal opdateres og den konkrete proces for at træffe afgørelse i sagen vil bero på en konkret vurdering, såfremt sagsbehandlingen genoptages.

Med venlig hilsen

Trafikstyrelsen

1. Pressemeddelelse fra Aarhus Kommune af d. 19. juni 2024 med titlen: *Forligspartier sætter udvidelsen af Aarhus Havn på pause* [↑](#footnote-ref-1)